Universis presentes litteras inspecturis, Petrus, divina permissione Autissiodorensis episcopus, salutem in Domino Christo Salvatore. Universa pastoralis officii cura sorte commissa, sollicita nos pulsat instantia, ut circa ecclesiarum nobis subditarum et personarum sic salubriter et sollicite providere curemus, ne propter defectum aliquem ecclesiastice persone ab oneribus sibi incumbentibus supportandis aliqualiter retrahantur. Cum itaque scolasterie Autissiodorensis proventus et exitus essent adeo tenues et exiles quod ex eis non possent onera ipsius commode supportari, propter quod bone memorie dominus et predecessor noster, dum viveret, proposuerat annectere scolasterie prefate aliquod beneficium in subsidium, pro ipsius oneribus supportandis, et hujusmodi proposito tanquam laudabili suum benignum assensum prebere, quoties facultas et possibilitas se offerent, idemque morte preventus suum laudabile propositum minime potuit adimplere. Nos, ut ex officio nostro tenemur, ejus justum et purum desiderium exequi cupientes, considerantes etiam quod scolasteria predicta est in facultatibus tenuissima et habet necessario multa onera gravia suportare, ut ad ea supportanda scolasticus modernus et successores sui scolastici, qui pro tempore fuerint, saltem in aliquo releventur, altare B. Germani, in ecclesia Autissiodorensi nunc vacans et liberum, per mortem defuncti magistri Guillelmi de Viciniis, quondam ejusdem altaris perpetui capellani, eidem scolasterie duximus annectendum, et de eodem altari magistrum Guillelmum de Rippa, dilectum filium nostrum, nunc scolasticum, nomine suo et successorum suorum, nec-non de omnibus juribus et pertinentiis altaris prefati per traditionem nostri annuli investivimus, mandantes et committentes venerabili nobis in Christo dilecto nostro succentori ecclesie Autiss. ut dictum magistrum Guillelmum de Rippa, scolasticum, suo et successorum suorum nomine in dicta scolasteria inducat in corporalem possessionem ejusdem altaris ac omnium bonorum et jurium ad illam pertinentium, quoquo modo. Ne autem divinus cultus, propter annexionem predictam, in aliquo minuatur, et fundatoris anima, necnon et fideles viri et mortui debitis suffragiis defraudentur, volumus, statuimus ac etiam ordinamus quod predictus magister Guillelmus et successores sui scolastici, qui pro temporibus fuerint, jurent in capitulo Autissiodorensi ad sancta Dei evangelia, quod in predicto altari in obsequiis debitis deserviant seu deserviri faciant, per se vel in alios, secundum quod consuetum est usque modo, et prout fuit a fundatore ipsius ordinatum. In quorum testimonium presentibus litteris sigillum nostrum apponi fecimus ad perpetuam roboris firmitatem. Datum anno Domini millesimo trecentesimo septimo, die decima mensis junii.